沁園春 一
作者：呂巖
朝代：唐

paragraphs: 七返還丹，在我先須，煉已待時。
正一陽初動，中宵漏永。
溫溫鉛鼎，光透簾幃。
造化爭馳，虎龍交媾，進火功夫牛斗危。
曲江上，看月華瑩淨，有箇烏飛。
當時，自飲刀圭，又誰信無中就養兒。
辨水源清濁，木金間隔。
不因師指，此事難知。
道要玄微，天機深遠，下手忙修猶太遲。
蓬萊路，待三千行滿，獨步雲歸。